Presidenti i Kosovës, Hashim Thaçi, ka kërkuar qasje më strategjike të BE'së në raport me Kosovën dhe Ballkanin Perëndimor.
Gjatë ditës, në Samitin e Sigurisë që po mbahet në Munih të Gjermanisë, Thaçi ka zhvilluar takime me komisionerët evropianë, Johannes Hahn e Dimitris Avramopoulos, me Presidentin e Sllovenisë Borut Pahor, me Sekretarin e Përgjithshëm të Interpolit, me përfaqësues të Bundestagut gjerman e zyrtar të tjerë institucionalë.
Nga ky samit Presidenti Thaçi ka deklaruar se progresi nëntëvjeçar i Republikës së Kosovës është vlerësuar nga Presidenti i Shteteve të Bashkuara të Amerikës, Donald Trump, nga liderët europianë dhe vendet e tjera.
"Pjesëmarrja e Kosovës në Samitin e Sigurisë në Munih është një mundësi shumë e mirë për Kosovën që të takohemi me liderë botërorë, që t'i informojmë ata për sukseset që ka arritur Kosova, në veçanti në këtë përvjetor të nëntë të Pavarësisë", tha Thaçi për RTK'në.
Më tutje, ai shtoi se në këtë konferencë, kishte mundësi që të dëgjojë mesazhe konkrete të Sekretarit amerikan të Mbrojtjes, James Mattis dhe të liderëve të tjerë ndërsa theksoi se Kosova është duke punuar maksimalisht që të jetë pjesë e NATO's, BE'së dhe OKB'së. /gazetametro.net
http://www.dailymotion.com/video/x5cdelr_h-thaci_news#tab_embed